एनएच-10 बतौर प्रड्यूसर ऐक्ट्रेस अनुष्का शर्मा की प्रॉडक्शन कंपनी के बैनर तले बनी पहली फिल्म थी, कुछ साल पहले तक इंडस्ट्री के कलाकर उस वक्त प्रॉडक्शन से जुड़ते थे, जब बतौर कलाकर उनके करियर को लेकर सवालिया निशान लगने शुरू हो जाते थे। देव आनंद, राज कपूर, मनोज कुमार सहित ऐसे कई नाम भी हैं जिन्होंने फिल्म प्रॉडक्शन की फील्ड में उस वक्त एंट्री ली जब बतौर ऐक्टर उनका करियर कामयाबी के शिखर पर था। अब वक्त बदल रहा है, इंडस्ट्री के नामचीन स्टार्स ने अब अपनी अपनी फिल्म प्रॉडक्शन कंपनियां बना रखी है। अक्सर इंडस्ट्री के नामी स्टार अपने बैनर की फिल्मों में खुद ही ऐक्टिंग करते है। अनुष्का भी ऐक्ट्रेस से प्रड्यूसर बनी तो अपने बैनर की पहली एनएच-10 में लीड किरदार निभाया। बॉक्स ऑफिस पर फिल्म जबर्दस्त हिट रही। 10 करोड़ से भी कम बजट में बनी इस फिल्म ने 32 करोड़ की कलेक्शन की। पहली फिल्म को मिली कामयाबी के बाद अनुष्का ने दूसरी फिल्म बनाने में अच्छा खासा वक्त लिया। फिल्लौरी की स्क्रिप्ट पर काम शुरू करने से पहले ही अनुष्का ने लीड रोल में पंजाब के सुपरस्टार और सिंगर दिलजीत दोसांझ के साथ इस प्रोजेक्ट पर बात फाइनल की। इस फिल्म को लेकर इंडस्ट्री में ऐसी अटकलें भी रहीं कि अगर दिलजीत इस फिल्म को नहीं करते तो शायद यह प्रोजेक्ट ठंडे बस्ते में चला जाता। बतौर डायरेक्टर अंशाई लाल की यह पहली फिल्म है जिसमें एक ऐसी आधी-अधूरी लव स्टोरी है जिसे परवान चढ़ने में करीब 100 साल का वक्त लग गया। पंजाब की अलग-अलग लोकेशन पर शूट हुई इस फिल्म का स्पेशल इफेक्ट्स और वीएफएक्स वर्क कमाल का है। कहानी: करीब तीन साल पहले पंजाब के अमृतसर शहर से कनन गिल (सूरज शर्मा) अपनी बचपन की फ्रेंड अनु ( मेहरीन पीरज़ादा) के सहयोग से सिंगर बनने के सपने को साकार करने कनाडा गया। दरअसल, कनन की फैमिली उसे कनाडा भेजने के लिए राजी नहीं थी लेकिन अनु ने फैमिली वालों को राजी किया। अब 3 साल बाद कनन कनाडा से शादी के लिए अमृतसर लौटा है। कनन के घर में शादी का माहौल है। जल्दी ही अनु और कनन की शादी होने वाली है लेकिन पंडित जी जब इन दोनों की कुंडलियां को मिलाया, तो पता चलता है कनन मांगलिक है। मांगलिक दोष समाप्त करने के लिए पंडित जी एक उपाय बताते हैं कि कनन की शादी पहले एक पेड़ के साथ कर दी जाए। रीति-रिवाज़ के मुताबिक कनन से शादी के बाद उस पेड़ को काट दिया जाता है। पेड़ से शादी के बाद कनन की जिंदगी में शशि (अनुष्का शर्मा) नाम की एक खूबसूरत भूतनी की एंट्री होती है। कनन को अपने घर में हर जगह यह खूबसरत भूतनी अपने पीछे खड़ी दिखाई देती है। एक दिन शशि सूरज को बताती है जिस पेड़ को उसकी शादी के बाद काट दिया गया वह बरसों से वहीं रह रही थी। अब जब पेड़ की शादी कनन से हो गई है तो शशि यही मानती है कि उसे अब कनन के साथ ही जिंदगी गुजारनी है। एक दिन शशि सूरज को बताती है बरसों पहले वह फिल्लौर गांव के गायक रूप लाल (दिलजीत दोसांझ) से प्यार करती थी। दोनों की शादी भी तय हो चुकी थी। शादी का मंडप सज चुका था लेकिन तभी ऐसा कुछ हुआ कि रूप लाल फिल्लौरी के साथ उसकी शादी नहीं हो सकी। ऐक्टिंग: अनुष्का शर्मा ने खूबसूरत भूतनी शशि के किरदार के लिए अच्छी खासी मेहनत की है। दिलजीत दोसांझ का किरदार बेशक उनकी सिंगर वाली इमेज से जुड़ा हो, लेकिन दिलजीत अपने किरदार में पूरी तरह से फिट हैं। हॉलिवुड मूवी लाइफ ऑफ पाइ के लंबे अर्से बाद इस फिल्म में नजर आए सूरज शर्मा ने अपने किरदार को अच्छे ढंग से निभाया है। कनन की मंगेतर अनु के रोल में मेहरीन पीरज़ादा जंची है। मेहरीन के चेहरे की मासूमियत और उनकी डॉयलॉग डिलीवरी जानदार है। निर्देशन: निर्देशक अशंई लाल ने बेशक एक ऐसी अच्छी कहानी को लेकर फिल्म बनाई है जो समाज में फैली एक कुरीति पर व्यंग्य करती है। करीब सवां 2 घंटे की फिल्म में बार-बार फ्लैश बैक का आना कहानी को अलग ट्रैक पर ले जाने काम करता है। आज और करीब 100 साल पहले की 2 प्रेम कहानियों पर बनी इस फिल्म के स्क्रीनप्ले पर काम करना चाहिए था। वहीं, अंशई लाल ने शशि की अधूरी लव स्टोरी का क्लाइमेक्स दमदार ढंग से पेश किया। वीएफएक्स वर्क कमाल का है और बेहतरीन लोकेशन पर फिल्म शूट की गई है। संगीत: फिल्म का संगीत सब्जेक्ट और माहौल पर सौ फीसदी फिट है, सभी गानों का फिल्मांकन बेहतरीन बन पड़ा है। खासकर दो गाने दम-दम और साहिबा के फिल्मांकन की जितनी भी तारीफ की जाए कम होगी। क्यों देखें: अगर आप दिलजीत दोसांझ के फैन हैं तो फिल्म बिल्कुल मिस ना करें। खूबसूरत भूतनी के वीएफएक्स इफेक्ट्स गजब के हैं। कहानी में नयापन जरूर है लेकिन अगर डायरेक्टर कुछ होमवर्क करने के बाद इस प्रोजेक्ट पर काम शुरू करते तो फिल्म शुरू से आखिर तक आपको सीट से बांधे रख पाती। 